CELEX: 62021TN0793
Language: el
Date: 2021-12-21 00:00:00
Title: Υπόθεση T-793/21: Προσφυγή της 21ης Δεκεμβρίου 2021 — Front Polisario κατά Συμβουλίου

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/59
            
         
      Προσφυγή της 21ης Δεκεμβρίου 2021 — Front Polisario κατά Συμβουλίου
      (Υπόθεση T-793/21)
      (2022/C 73/74)
      Γλώσσα διαδικασίας: η γαλλική
      
         Διάδικοι
      
      
         Προσφεύγον: Front populaire pour la libération de la Saguia el-Hamra et du Rio de oro (Front Polisario) (εκπρόσωπος: G. Devers, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Το προσφεύγον ζητεί από το Γενικό Δικαστήριο:
      
                  —
               
               
                  να κρίνει παραδεκτή την προσφυγή,
               
            
                  —
               
               
                  να ακυρώσει τον προσβαλλόμενο κανονισμό,
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής κατά του κανονισμού (ΕΕ) 2021/1750 του Συμβουλίου της 28ης Σεπτεμβρίου 2021 για την τροποποίηση του κανονισμού (ΕΕ) 2019/440 για την κατανομή των αλιευτικών δυνατοτήτων βάσει της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και του Βασιλείου του Μαρόκου και του πρωτοκόλλου εφαρμογής της (ΕΕ 2021, L 349, σ. 1), το προσφεύγον προβάλλει έναν μόνο λόγο, ο οποίος αφορά την έλλειψη νομικής βάσης του εν λόγω κανονισμού λόγω ελλείψεως νομιμότητας της αποφάσεως 2019/441 (1).
      
                  1.
               
               
                  Το πρώτο σκέλος αφορά την έλλειψη αρμοδιότητας του Συμβουλίου να εκδώσει την απόφαση 2019/441, στο μέτρο που η Ένωση και το Βασίλειο του Μαρόκου δεν είναι αρμόδια να συνάψουν διεθνή συμφωνία η οποία να έχει εφαρμογή στη Δυτική Σαχάρα, αντί του λαού των Σαχράουι ο οποίος εκπροσωπείται από το Front Polisario.
               
            
                  2.
               
               
                  Το δεύτερο σκέλος αφορά παράβαση της υποχρέωσης εξέτασης του ζητήματος του σεβασμού των θεμελιωδών δικαιωμάτων και του διεθνούς ανθρωπιστικού δικαίου, στο μέτρο που το Συμβούλιο δεν εξέτασε το ζήτημα αυτό πριν εκδώσει την απόφαση 2019/441.
               
            
                  3.
               
               
                  Το τρίτο σκέλος αφορά παράβαση εκ μέρους του Συμβουλίου της υποχρέωσής του να εκτελέσει τις αποφάσεις του Δικαστηρίου στο μέτρο που η απόφαση 2019/441 αγνοεί το σκεπτικό της αποφάσεως της 27ης Φεβρουαρίου 2018, Western Sahara Campaign UK (C-266/16, EU:C:2018:118).
               
            
                  4.
               
               
                  Το τέταρτο σκέλος αφορά παραβίαση των βασικών αρχών και αξιών που διέπουν τη δράση της Ένωσης στη διεθνή σκηνή, καθόσον:
                  πρώτον, προσβάλλοντας το δικαίωμα των λαών να γίνεται σεβαστή η εθνική τους ενότητα, η απόφαση 2019/441 αρνείται την ύπαρξη των Σαχράουι και αντί να κάνει αναφορά στον λαό αυτό χρησιμοποιεί τους όρους «πληθυσμός της Δυτικής Σαχάρας» [population du Sahara occidental] και «εμπλεκόμενοι πληθυσμοί» [populations concernées]·
                  δεύτερον, κατά προσβολή του δικαιώματος των λαών να αξιοποιούν ελεύθερα τους φυσικούς πόρους τους, με την απόφαση 2019/441 συνάπτεται διεθνής συμφωνία η οποία οργανώνει, χωρίς τη συναίνεση των Σαχράουι, την εκμετάλλευση των αλιευτικών πόρων τους από τα σκάφη της Ένωσης·
                  τρίτον, με την απόφαση 2019/441 συνάπτεται με το Βασίλειο του Μαρόκου διεθνής συμφωνία η οποία εφαρμόζεται στην κατεχόμενη Δυτική Σαχάρα, στο πλαίσιο της πολιτικής που ακολουθεί το Μαρόκο για προσάρτηση της περιοχής αυτής και των συστηματικών προσβολών των θεμελιωδών δικαιωμάτων που επιβάλλονται από τη διατήρηση της εν λόγω πολιτικής.
               
            
                  5.
               
               
                  Το πέμπτο σκέλος αφορά παραβίαση της αρχής της δικαιολογημένης εμπιστοσύνης, στο μέτρο που η απόφαση 2019/441 έρχεται σε αντίθεση προς τις δηλώσεις της Ένωσης η οποία επανειλημμένως έχει εκφράσει την αναγκαιότητα σεβασμού των αρχών της αυτοδιάθεσης και της σχετικότητας των συνθηκών.
               
            
                  6.
               
               
                  Το έκτο σκέλος αφορά εσφαλμένη εφαρμογή της αρχής της αναλογικότητας καθόσον, λαμβανομένων υπόψη του χωριστού και διακριτού καθεστώτος της Δυτικής Σαχάρας, του απαραβίαστου χαρακτήρα του δικαιώματος αυτοδιάθεσης και της ιδιότητας του λαού των Σαχράουι ως τρίτου, το Συμβούλιο δεν μπορούσε να προβεί σε στάθμιση μεταξύ των υποτιθέμενων «οφελών» που προκύπτουν από τη συμφωνία αλιείας και των επιπτώσεών της επί των φυσικών πόρων των Σαχράουι.
               
            
                  7.
               
               
                  Το έβδομο σκέλος αφορά αντίθεση προς την κοινή πολιτική αλιείας, καθόσον, κατ’ εφαρμογήν της συμφωνίας που συνήφθη με την απόφαση 2019/441, τα σκάφη της Ευρωπαϊκής Ένωσης θα έχουν πρόσβαση στους αλιευτικούς πόρους των Σαχράουι, χωρίς τη συναίνεση του λαού αυτού, με οικονομικό αντάλλαγμα καταβαλλόμενο στις μαροκινές αρχές, μολονότι τα ύδατα της Δυτικής Σαχάρας δεν αποτελούν μαροκινά «ύδατα», κατά την έννοια των άρθρων 61 και 62 της Σύμβασης των Ηνωμένων Εθνών για το Δίκαιο της Θάλασσας.
               
            
                  8.
               
               
                  Το όγδοο σκέλος αφορά προσβολή του δικαιώματος της αυτοδιάθεσης, καθόσον:
                  πρώτον, χρησιμοποιώντας τις εκφράσεις «πληθυσμός της Δυτικής Σαχάρας» και «εμπλεκόμενοι πληθυσμοί», η απόφαση 2019/441 αρνείται την εθνική ενότητα του λαού των Σαχράουι ως υποκειμένου του δικαιώματος αυτοδιάθεσης·
                  δεύτερον, προσβάλλοντας το δικαίωμα των Σαχράουι να αξιοποιούν ελεύθερα τους φυσικούς πόρους τους, η απόφαση 2019/441 οργανώνει, χωρίς τη συναίνεσή τους, την εκμετάλλευση των αλιευτικών πόρων τους από τα σκάφη της Ένωσης·
                  τρίτον, προσβάλλοντας το δικαίωμα των Σαχράουι να είναι σεβαστή η εδαφική ακεραιότητα της εθνικής τους επικράτειας, η απόφαση 2019/441 αρνείται το χωριστό και διακριτό καθεστώς της Δυτικής Σαχάρας και επικυρώνει την παράνομη διαίρεσή της από το μαροκινό «Τείχος».
               
            
                  9.
               
               
                  Το ένατο σκέλος αφορά παραβίαση της αρχής της σχετικότητας των συνθηκών, καθόσον η απόφαση 2019/441 αρνείται στον λαό των Σαχράουι την ιδιότητα του τρίτου στις σχέσεις ΕΕ-Μαρόκου και του επιβάλλει διεθνείς υποχρεώσεις, όσον αφορά την εθνική επικράτεια και τους εθνικούς πόρους του, χωρίς τη συναίνεσή του.
               
            
                  10.
               
               
                  Το δέκατο σκέλος αφορά παράβαση του διεθνούς ανθρωπιστικού δικαίου και του διεθνούς ποινικού δικαίου καθόσον:
                  πρώτον, με την απόφαση 2019/441 συνάπτεται διεθνής συνθήκη η οποία εφαρμόζεται στη Δυτική Σαχάρα, μολονότι οι μαροκινές δυνάμεις κατοχής δεν έχουν δικαίωμα σύναψης διεθνών συνθηκών για την περιοχή αυτή και απαγορεύεται να εκμεταλλεύονται τους φυσικούς πόρους της εν λόγω περιοχής·
                  δεύτερον, κατ’ εφαρμογήν της συμφωνίας που συνήφθη με την απόφαση 2019/441, η Ένωση θα παράσχει οικονομική στήριξη για τις μαροκινές υποδομές στα κατεχόμενα εδάφη των Σαχράουι, προκειμένου το Βασίλειο του Μαρόκου να μπορέσει να εγκαταστήσει στην περιοχή αυτή με βιώσιμο τρόπο άμαχο πληθυσμό και ένοπλες δυνάμεις του·
                  τρίτον, χρησιμοποιώντας τις εκφράσεις «πληθυσμός της Δυτικής Σαχάρας» και «εμπλεκόμενοι πληθυσμοί», η απόφαση 2019/441 εγκρίνει την παράνομη μεταφορά μαροκινών εποίκων στα κατεχόμενα εδάφη των Σαχράουι.
               
            
                  11.
               
               
                  Το ενδέκατο σκέλος αφορά παράβαση των υποχρεώσεων που υπέχει η Ένωση από το δίκαιο της διεθνούς ευθύνης, καθόσον η απόφαση 2019/441, διά της συνάψεως διεθνούς συμφωνίας με το Βασίλειο του Μαρόκου η οποία εφαρμόζεται στη Δυτική Σαχάρα, επικυρώνει τις σοβαρές παραβιάσεις του διεθνούς δικαίου εκ μέρους των μαροκινών δυνάμεων κατοχής εις βάρος του λαού των Σαχράουι και ενισχύει τη διατήρηση της κατάστασης που έχει διαμορφωθεί από τις εν λόγω παραβιάσεις.
               
            
         (1)  Απόφαση (ΕΕ) 2019/441 του Συμβουλίου, της 4ης Μαρτίου 2019, για τη σύναψη της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και του Βασιλείου του Μαρόκου, του πρωτοκόλλου εφαρμογής της, καθώς και της ανταλλαγής επιστολών που συνοδεύουν τη συμφωνία (ΕΕ 2019, L 77, σ. 4).